text: Energiminister: Der er masser af arbejdspladser i olie og gas fra Nordsøen
  04 juli 2017 kl. 05.21
  Danmark har kun hentet lidt mere end halvdelen af den olie og gas op, som befinder sig i undergrunden i Nordsøen. Det fremgår af en opgørelse fra regeringens  nye nordsø-strategi. En melding, der har stor betydning for Esbjergs mange virksomheder og ansatte i offshore-branchen.
  Der er potentiale for at tjene mange milliarder kroner i form af olie og gas, som kan hives op af Nordsøen.
  Det siger klima-, forsynings- og energiminister Lars Christian Lilleholt (V), før regeringen præsenterer den nye nordsøstrategi tirsdag.
  - Der er masser af danske arbejdspladser i olie og gas. Danmark har over de seneste 40 år fået over 400 milliarder kroner i skatteindtægter. Der er rigtig mange mennesker ikke mindst i det syddanske område, som er beskæftiget inden for området, og Danmark kan noget med det her. Der er et potentiale, som vi skal gøre alt, hvad vi kan for at udnytte, siger Lars Christian Lilleholt til Ritzau.
  Danmark har kun hentet lidt mere end halvdelen af den olie og gas op, som befinder sig i undergrunden, gennem de seneste 40 års udvinding.
  